Stadigt flere børn løber ind ad døren til en privatskole, når klokken ringer ind.

Andelen af børn, der går i privatskole, er steget fra 14 til 16 procent siden 2012. Det viser en opgørelse fra VIVE, Det Nationale Forsknings- og Analysecenter for Velfærd. Og især i nogle hovedstadskommuner er stigningen langt større.

Også i Halsnæs Kommune er andelen af børn i privatskole fordoblet de sidste fem år. Her var det i 2012 knap hver tiende barn, der gik på privatskole - i dag er det hver femte.

Og det skyldes ifølge Michael Thomsen (V), formand for kommunens udvalg for skole, familie og børn, blandt andet folkeskolereformens længere skoledagene.

Læs også : Antallet af folkeskoler er faldet

- Det tror jeg er en af årsagerne til, at de har valgt af flytte deres børn til en af privatskolerne, der jo netop slår sig op på ikke at have de samme lange skoledage, som man har i folkeskolen, siger han.

Det samme oplever Charlotte Kristiansen, der er leder på den nye privatskole, Skolen ved Havet, i Halsnæs Kommune.

- Det folk peger på, når de søger til vores skole, er, at vi er en lille skole, der ikke har så mange elever i klasserne. Mange har også givet udtryk for, at der har været for mange lærerskift og vikarer i folkeskolen, siger Charlotte Kristiansen og fortsætter:

- Og sidst, men ikke mindst, er der flere, der nævner, at skoledagen er for lang i folkeskolerne. Det er den ikke på privatskolen her, så det er skyld i mange skoleskift.